Як паведаміла метадыст вышэйшай катэгорыі вучэбнага аддзела Віцебскага абласнога інстытута развіцця адукацыі Таццяна Уладзіміраўна ЖАРУЛІК, прыкладна тры тысячы педагогаў розных спецыяльнасцей павінны пацвердзіць вышэйшую кваліфікацыйную катэгорыю да 1 верасня 2014 года. Абласны ІРА цесна супрацоўнічае з аддзеламі адукацыі, спорту і турызму райвыканкамаў, і графікі экзаменаў складзены ўжо на доўгі час наперад. Па словах Таццяны Уладзіміраўны, на Віцебшчыне пацвердзілі вышэйшую кваліфікацыйную катэгорыю каля 390 настаўнікаў (даныя на сярэдзіну лістапада), прычым з іспытамі справіліся ўсе, хто здаваў экзамен. Хаця, канечне, не трэба забываць, што на месцах таксама працуюць камісіі, якія прымаюць рашэнне аб пацвярджэнні катэгорыі па выніках работы педагога, які ўжо здаў экзамен у ІРА (або адмаўляюць у гэтым).